กองทุนบุคคลบลจ.ไทยพาณิชย์โต100%
บลจ.ไทยพาณิชย์ปลื้ม กองทุนส่วนบุคคล โต 100% ยอด 8 เดือนแตะ 21,000 ล้าน&nbsp;
10 ส.ค. 2554

บลจ.ไทยพาณิชย์ปลื้ม กองทุนส่วนบุคคล โต 100% ยอด 8 เดือนแตะ 21,000 ล้าน  
นางโชติกา  สวนานนท์  กรรมการผู้อำนวยการ  บริษัทหลักทรัพย์จัดการกองทุน  (บลจ.) ไทยพาณิชย์  เปิดเผยว่า ภาพรวมกองทุนส่วนบุคคล ( Private Fund) ของบริษัทเติบโตอย่างต่อเนื่อง ณ วันที่ 4 ส.ค.2554 มีสินทรัพย์ภายใต้การบริหารรวมกว่า 21,000 ล้านบาท คิดเป็นอัตราการเติบโตเกือบ 100% จากสิ้นปี 2553 ที่มียอดบริหารจัดการอยู่ที่ประมาณ 10,522 ล้านบาท  
"ถือเป็นปีที่ 2 ที่กองทุนส่วนบุคคลเติบโตสูงเกือบ 100% นับจากปี 2552 ที่มีมูลค่าสินทรัพย์ 5,342 ล้านบาท สอดคล้องกับแผนงานและเป้าหมายที่วางไว้ว่าจะเข้าถึงลูกค้าค์กรมากขึ้น โดยมีการปรับปรุงระบบงานภายในและเพิ่มบุคลากรให้เพียงพอต่อการให้บริการ"นางโชติกา กล่าว อย่างไรก็ตามปัจจัยสำคัญที่สุดที่ลูกค้ายอมรับและให้ความไว้วางใจในการบริหารกองทุนส่วนบุคคลของบริษัท คือ กลยุทธ์การสร้างทางเลือกในการลงทุนให้กับลูกค้าโดยให้ความสำคัญกับการจัดพอร์ตการลงทุนพิจารณาข้อมูลของลูกค้า โดยคำนึงถึงวัตถุประสงค์ในการลงทุน ระยะเวลา และระดับความยอมรับความเสี่ยงของลูกค้าเพื่อทำการจัดสรรเงินลงทุนร่วมกันกับลูกค้า  
สำหรับลูกค้าส่วนใหญ่จะเป็นลูกค้ากลุ่มสถาบันกว่า 80% โดยมีสหกรณ์ออมทรัพย์ทั้งหมด 6 แห่ง ให้ความไว้วางใจในการบริหารกองทุนส่วนบุคคล ซึ่งถือว่ามากที่สุดในกลุ่มสหกรณ์ออมทรัพย์ นอกจากนี้ ยังมีมหาวิทยาลัย และสถาบันการศึกษาอีกทั้งหมด  6 แห่ง ตลอดจนลูกค้าองค์กรที่เป็นบริษัทมหาชนจดทะเบียนในตลาดหลักทรัพย์ไม่ต่ำกว่า 11 แห่ง ส่วนลูกค้าบุคคลธรรมดาในกลุ่มไฮเน็ตเวิร์คจะมียอดสินทรัพย์ภายใต้การบริหารรวมกว่า 2,400 ล้านบาท